Borsodi Eszter

**JÁRVÁNYBAN, SZERELEMBEN**

dialógusok két kiskamasz mindennapjaiból

FIÚ

LÁNY

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

Prológus

LÁNY HANGJA „Mi a jóisten történik velünk?” – teszi fel magának a kérdést a lány. Magányosan gubbaszt a radiátornak dőlve, hiába nincs bekapcsolva, hisz május vége van már. Szobájában hatalmas kupleráj uralkodik, pedig lenne ideje rendbe hozni a dolgokat. Maga elé bámulva elmélkedik az elmúlt hónap történéseiről.

„Ez biztosan nem véletlenül van. Ez az égi büntetés az emberiség által elkövetett bűnökért. De hát még csak nem is olyan durva, mint egy háború… Viszont ez most történik. Nem 60 évvel ezelőtt, amiről csak hallottunk. Nem 100 évvel ezelőtt, amiről csak történelemből tanultunk. Most. Valós probléma. Velünk történik. És ez hihetővé és érthetőbbé teszi a 60, 100 évvel ezelőtti, vagy még régebbi eseményeket. Amikor tényleg a felszínre törtek a pokol bugyrai. Ez csak ízelítő. Hálásak lehetnénk, hogy nekünk csak ennyit kell túlélnünk.

Túlélni. Vicces. A primitívnek tartott ősemberek is csak túléltek. Mit számított nekik az olyan intellektuális boszorkányság, mint a boldogság, erkölcsösség és segítségnyújtás! Lehet, hogy ők csinálták jól? Valójában mi az emberiség célja a szaporodáson túl? Miért tartjuk fontosnak az örömöt és a szeretetet, amikor ezek nélkül is túlélhetünk? És miért érezzük magunkat mégis olyannyira elkeseredettnek, ha el vagyunk szakítva minden örömforrásunktól, hogy akár az életet is eldobnánk magunktól? Milyen természetellenesek lettek ezek az érzelmek…”

Ködös tekintettel mered maga elé. Végiggondolja, a közelmúlt történéseit, és megpróbálja ezúttal keserűség nélkül újra átélni azokat.

*1. dialógus*

*A lány a szobájában, a számítógépe előtt ül, folyamatosan gépel. Hirtelen megcsörren a telefonja, felveszi a Messenger hívást.*

LÁNY Szió! (zavartan nevetgél) Na, mi a helyzet?

FIÚ (álmos fiú hang a vonal másik végéről) Hello. Semmi különös… (ásít, elhallgat)

LÁNY Most keltél fel?

FIÚ Nem, csak majdnem bealudtam. Az infótanár felkeltett minket 9-kor. Semmi kedvem nem volt Power Point-ozni, úgyhogy inkább felmentem Discordra. Ott meg kapásból lefárasztottak a hülye meme-jeikkel, meg aztán Melinda is elindította a németórát… Inkább Veled beszélgetek, az sokkal élvezetesebb.

LÁNY (elpirul) Hát, ami azt illeti, valóban elég unalmas ez a német… Linda néni még lassabb, mint a suliban, és ez lassan már őrjítő kezd lenni… Amúgy hogy bírod a „karantént”? (idegesen nevet)

FIÚ Tök jól. Most legalább többet tudok játszani.

LÁNY Ahha. (kis szünet) Szoktál amúgy beszélni a többiekkel? Vagy velük játszol?

FIÚ Néha… Inkább a volt osztálytársaimmal LOL-ozok, ők sokkal jobban nyomják, és több a közös téma is…

LÁNY De nem hiányoznak Arnoldék?

FIÚ Nem. Miért, te beszélsz Barbiékkal?

LÁNY Háát… Nem, de már kicsit hiányoznak… Majd írok nekik. (kis szünet) Jaj, közben nem Téged szólított Linda néni?

FIÚ Nem t’om. Majd beírom a chatbe, hogy nincs mikrofonom.

LÁNY (nevet) Milyen kis trükkös itt valaki…

*2. dialógus*

*A lány a szobájában ül a babzsák-foteljében. Mosolyogva ír egy üzenetet, majd pár perccel később fogadja a videohívást.*

LÁNY Szió!

FIÚ Na hello. Mizujs?

LÁNY Hm, semmi különös. Most jókedvem van, mert az előbb beszéltem egy régi barátnőmmel, és nagyon jó volt. Megint a régi volt, érdeklődött, csevegett meg minden! Úgy érzem, hogy visszakaptam egy fontos barátot.

FIÚ Ahha. Tök jó. (halk billentyűzetkattogás)

LÁNY És Veled mi a helyzet?

FIÚ Semmi, épp játszunk a haverokkal. (megrökönyödésében elhallgat)

LÁNY Értem. És mit?

FIÚ SCP – Containment Breach.

LÁNY Ahha. És az melyik?

FIÚ Tudod, amit még mutattunk a suliban, amiben benne van például a „Shy Guy” meg a „Peanut”. (hirtelen nevetni kezd)

LÁNY Mi az?

FIÚ Ja, semmi, csak a srácok poénkodtak, de úgysem értenéd. (még mindig nevet)

LÁNY (kicsit sértődötten) Oké, akkor ne mondd el. Amúgy zavarok?

FIÚ Jaj, dehogy is. (eszement billentyűkattogás)

LÁNY Okké… Amúgy képzeld el, megnéztem az Ocean’s 11-t, és tökre tetszett.

FIÚ Ahha. Az mi? (zavartan nevet)

LÁNY Nem ismered? Pedig azt, hittem, hogy ez a fiúknál kötelező film… Mindegy.

FIÚ Hát, előfordul, hogy valamire azt hiszed, hogy az, aztán valójában egyáltalán nem… (hirtelen megint felnevet)

LÁNY Mi az? Megint mondtak valami vicceset?

FIÚ Igen, igen… (még mindig nevet) Figyi, ha nem baj, angolon visszahívnálak, oké?

LÁNY Csak most mész játszani, mi? (alig észrevehető gúnnyal nevet)

FIÚ (zavart vigyorral) Hát… Igen.

LÁNY Jól van, majd akkor hívj. Szia.

*Éles „bíííp”hangot ad ki a telefon, a fiú letette.*

*3. dialógus*

*A lány a szobájában ül, könnyes szemmel nézi a telefonját, majd tárcsáz egy számot és hívja.*

LÁNY (mosolyt erőltet az arcára): - Szia! Mi újság? Rég beszéltünk.

FIÚ (hang a vonal másik felén) Hello. Nincs semmi új. Veled? Hogy állsz a 30 napos edzéssel? (hallatszik a hangján, hogy mosolyog)

LÁNY Öhm, ami azt illeti, szabotálom. (kínosan nevet)

FIÚ Na mi van, nem bírod? (nevet)

LÁNY Hé! Nem kell az orrom alá dörgölni. Egyébként is, bírnám, csak nincs kedvem csinálni. (kicsit sértődötten) Miért, Te hogy bírod?

FIÚ Nehéz, de én legalább csinálom. (nevet)

LÁNY (megjátszott sértődöttséggel hümmög) Nekem valahogy nincs kedvem. Mondjuk, most elég kevés mindenhez van kedvem…

FIÚ Hm? Mer’?

LÁNY Hosszú. A lényeg az, hogy most nagyon megharagudtam valaki olyanra, akiben bíztam, sőt… Talán még példaképem is volt. Most viszont úgy viselkedett, ahogy az egy középszerű felnőtthöz sem illik. Teljes illúziórombolás volt. Elsüllyedt a szememben.

FIÚ (meghökkenéssel) Mi történt?

LÁNY Tegnap leadtam egy szakcikket, a főszerkesztő pedig meg is dicsérte, viszont a bátyja, a másik főnök meg lehúzta, és a szakemberünket kezdte el ócsárolni, akit még csak nem is ismer! Fogalma sincs róla, hogy milyen elismert egy ember és örülhetne neki, hogy ingyen kérdezhetjük a tanácsadórovatba! Ezen kívül velem is úgy beszélt, mintha a seggéből rángatott volna ki. Gondolom boksz-zsáknak használt, rajtam vezette le a járvány miatti paráját. (egyre jobban felemeli a hangját) Érted, egy 15 éves gyereken! És Szonja meg semmit nem csinál, így lett ő is cinkossá. Összetörték a bennem élő képet róluk és az újságról, és most úgy érzem, azzal, hogy továbbra is két hiteltelen ember által felépített platformon publikálok, én is csak bullshitelek. (kis szünetet tart, majd nagyot sóhajt) Úgyhogy most nem tudom, mit csináljak.

FIÚ (egy ideig hallgat, majd nagy levegőt vesz) Hát… Ilyenek ezek az újságírók.

LÁNY (hosszú szünet után egy nagy sóhajjal újra megszólal a lány) Bocsi, hogy így kiborultam és végig kellett hallgatnod, de ez most nagyon jól esett, köszönöm.

FIÚ Ugyan. Ezért vagyok. (hallani a hangján, hogy mosolyog)

*4. dialógus*

*A lány vidáman üldögél a kertben, hallgatja a madarak csicsergését, majd előveszi a telefonját, tárcsáz és hív.*

FIÚ (álmos hang) Hello. (ásít) Mi a helyzet?

LÁNY Semmi különös. Felébresztettelek?

FIÚ Ja, nem, csak álmos vagyok. Nem sokat aludtam az éjjel.

LÁNY (kuncogva, megjátszott rosszallással) Csak nem sokáig játszott valaki tegnap?

FIÚ Nem, egész korán befejeztem. 10-kor.

LÁNY Értem. Akkor mi volt a gond?

FIÚ Hát, kábé éjjel 3-kor felébredtem, hogy iszonyú hányingerem van. Gondoltam, kimegyek az udvarra, hátha segít a friss levegő, úgyhogy, hajnali 3-kor kimentem a kertbe, és nagyjából el is múlt a fájdalom. Aztán amint újra beléptem a házba, egyből rohantam a vécére, de semmi nem jött. Viszont a hasam úgy görcsölt, hogy nem bírtam megállni se, lerogytam a földre. Anya így talált rám 4-kor a nappaliban.

LÁNY (teljesen elhűlve) Úristen! És még most is rosszul vagy?

FIÚ Nem, most már nem fáj semmim. Remélem így is marad.

LÁNY (kis szünet) Ez mondjuk egy icipicit megnyugtató. Egyébként remélem, hogy felvettél valamit, mielőtt kimentél hajnali 3-kor a hidegbe…

FIÚ Hát ööö… Nem igazán…

*5. dialógus*

*A lány és a fiú a buszmegállóban ülnek egymás mellett. A fiú előveszi a telefonját, játszani kezd, azt nézik egy darabig mindketten. Egy idő után megunja, elteszi, és némán ülnek a padon. Egyszer csak a lány megszólal:*

LÁNY Te félsz?

FIÚ Ugyan miért félnék?

LÁNY Hát nem tudom. Mindenki fél. Láttad milyen apokaliptikus hangulat volt a suliban is.

FIÚ Nem is volt apokaliptikus hangulat.

LÁNY Szerintem de. Mindenki olyan feszült volt… Nem is volt szó másról, csak a járványról. Bárki bármit mondott, mindig előbb-utóbb a vírusnál lyukadtunk ki.

FIÚ Hm, biztos. (lazán megrántja a vállát) Én nem félek. Te igen?

LÁNY Nem… Csak ez a feszültség nem tetszik. Olyan… Pánikkeltő. Pedig nincs is okom a pánikra. Bár, ha jobban belegondolok…

FIÚ Szerintem felesleges jobban belegondolni. Ne törődj vele. Majd csak lesz valahogy.

LÁNY De hát hogy verjem ki a fejemből, amikor ekörül forog a világ?! Végre megérkezett a tavasz így március közepére, most kéne mindennek és mindenkinek kivirágoznia! Ehelyett… Nézd meg, mindenki milyen messze áll a másiktól - mintha leprásak lennének! Gyilkos pillantások várnak mindenkire, aki nyilvános helyen köhécselni merészel vagy csak épp nincs rajta orvosi maszk! Most is, hogy néz már ránk az a néni! Aztán ott vannak a barátaink: láttad, hogy Dana mennyire félt?! Ő, az erős és kemény vízilabdás csajszi is retteg! Akkor én ne legyek megijedve? Vagy amikor a tüneményes, mindig mosolygós Nati néni is folyton feszült és ideges?! Én ne aggódjak? Tudom, hogy nem teszem jól, hogy így elhagyom magam, de beismerem, én félek.

FIÚ (mélyen a lány szemébe néz) Előbb-utóbb úgyis vége lesz, és minden rendbe jön, okés? Én itt vagyok neked. (megcirógatja a lány kezét)

*A lány közelebb húzódik a fiúhoz, és a vállára hajtja a fejét.*

*Epilógus*

LÁNY HANGJA Másnap reggel 0. óra, a lány álmosan botorkál be a terembe. Körbenéz, de a fiú sehol. „Biztos késik a busza”, gondolja. Leül, és nyitott szemmel végigalussza az angol órát. Kis idő múlva fülsiketítő berregésre eszmél fel – kicsöngettek. Összeszedi a cuccát, és még egyszer hátrapillant. A fiú sehol. „Biztos lekéste a hajnali buszt, és csak első órára ér be” – nyugtatja magát a lány. Felkapaszkodik még egy emeletet, és ujjait csuriba tartva lép be a terembe. A fiú sehol. Aggódva kémleli a folyosót, de reményei hiábavalóak: a fiú nem ment aznap iskolába. Beteg lett.

*Sötét*

2020